Tak for din ærlighed. Det lader til, at du godt ved, at det bedste ville være at leve grønt og sundt og dyrke motion, men din selverkendelse fortæller også, at det ikke er lige på trapperne med den anbefalede livsstil. Så hatten af for at ville forsøge at kompensere ved ikke at mangle vitaminer. Det er fine og vigtige vitaminer, du allerede tager. Specialisterne i knogleskørhed mener, at alle danskere skulle have kalk og D-vitamin blandet i drikkevandet, fordi så mange mangler netop dette. Især når du har osteopeni, som er et forstadium til knogleskørhed, er det vigtigt ikke at mangle D-vitamin og kalk. Du kan overveje at slå B12, C-vitamin og magnesia sammen i en enkelt multivitamintablet til voksne. Der er også andre vitaminer i en multivitaminpille. Med hensyn til at få for mange vitaminer har din veninde delvis ret. Men ofte udskiller man bare vitaminerne med urinen, hvis man får for mange. Der er dog nogle få vitaminer, man kan overdosere med. Men så længe du holder dig til anbefalingerne på pakningerne, overdoserer du ikke – medmindre du køber flere forskellige kosttilskud med samme vitamin og tager den maksimale dosis af flere præparater. Generelt tænker jeg også, din veninde har ret i, at vitaminindustrien er stor, og helsekostbutikkerne har en god indkomst ved at rådgive om helt specifikke vitaminer. Men generelt er der også mange danskere, der mangler vitaminer. Jeg vil mene, at langt de fleste danskere kan nøjes med en multivitamintablet dagligt, og ekstra D-vitamin tilskud i vintermånederne. Der kan selvfølgelig være særlige sygdomme, der gør, at man mangler andre specifikke vitaminer. Men det er sjældent. Så som udgangspunkt kan du tage en multivitamintablet og kalk og tilføje D-vitamin om vinteren – så er du godt dækket. Jeg håber, det besvarede dit spørgsmål.